**Odpovede na otázky zo dňa 18.9.2023 od uchádzača výberového konania**

**1. Spôsob regulácie výkonu - modulovaný (automaticky, podľa spotreby pary).**   
Otázka

Môže byť predmetom dodania zariadenie so skokovou reguláciou výkonu ?

Odpoveď

*Od zariadenia požadujeme reguláciu výkonu s plynulou – spojitou reguláciou, pre čo najoptimálnejšie dodržanie požadovaných parametrov vyrábanej pary pri odberových špičkách.*  
  
**2. Požadovaná účinnosť – min. 95%**

Otázka  
Pri akých prevádzkových podmienkach požadujete dosiahnuť parameter požadovanej účinnosti minimálne 95% ?

Odpoveď

*Požadovanou účinnosťou máme na mysli účinnosť zariadenia, dosiahnutú pri teplote napájacej vody na vstupe do ekonomizéru 103°C, podľa STN EN 12953 časť 11 - nepriama metóda.*

**3. Emisie NOx – max. 100 mg/Nm3**

Otázka  
Musí byť dodržaný emisný limit v celom výkonovom rozsahu zariadenia ?

Odpoveď

*Požadovaná hodnota emisií NOx musí byť v súlade s Vyhláškou SR 410/2012 Z. z.*  
  
**4. Plynomer**

Otázka   
Postačuje plynomer pre manuálne odčítavanie údajov ?

Odpoveď

*Od zariadenia požadujeme digitalizáciu, záznam údajov, do ktorých spadá aj výkon a príkon zariadenia, resp. spotreba. Od plynomeru preto požadujeme, aby prenášal údaje do riadiaceho systému. Musí obsahovať kompenzáciu tlaku a teploty pre určenie presného prietoku v Nm3/h.*

**5. Chladenie napájacej vody**

Otázka  
Máte požiadavku na minimálny tepelný výkon chladiča napájacej vody a jeho riadenie ?

Odpoveď

*Požadujeme, aby chladič napájacej vody bol automatický, spojito regulovaný, chladený prídavnou vodou do napájacej nádrže o teplote 10°C, pre zvýšenie účinnosti nad 96,0 % vo výkonovom rozsahu kotla 50-100 %, podľa STN EN 12953 časť 11 - nepriama metóda pri tepote napájacej vody 103°C a pri podiele 50% prídavnej vody do napájacej nádrže z nominálneho množstva napájacej vody.*

**6. Prípravňa napájacej vody s plným odplynením a automatické dopúšťanie neupravenej vody**  
Otázka

Bude vyrábaná para prichádzať do priameho kontaktu s potravinami ? Na aké minimálne množstvo návratnosti kondenzátu má byť zariadenie dimenzované ?

Odpoveď

*Áno, vyrábaná para prichádza aj do priameho kontaktu s vyrábaným produktom. Požadovaný výkon plného odplynenia musí byť dimenzovaný pre prípad návratnosti kondenzátu 0%.*

**7. Vybavenie na dodatočnú úpravu napájacej vody**

Otázka  
Akú výbavu na dodatočnú úpravu napájacej vody požadujete ?

Odpoveď

*Zariadenie musí obsahovať minimálne nasledujúce časti*

* *Uvoľňovací expandér odpadových, tlakových vôd s min. objemom 150 litrov*
* *Chladič vzoriek kotlovej vody a napájacej vody*
* *Dávkovacie zariadenie chémie na úpravu vody (siričitany) s objemom zásobníka min. 75 litrov*
* *Dávkovacieho zariadenia chémie na úpravu vody (fosforečnany) s objemom zásobníka min. 75 litrov*

**8. Čerpadlová stanica s automatickým prepínaním čerpadiel**

Otázka  
Akú reguláciu pri zásobovaní zariadenia upravenou vodou požadujete ?

Odpoveď

*Pod týmto parametrom požadujeme čerpadlovú stanicu tvorenú dvojicou napájacích čerpadiel ako 100% -ná rezerva. Automatické prepínanie čerpadiel má byť riadené od prevádzkových hodín, prípadne poruchy. Každé čerpadlo má byť osadené vlastným frekvenčným meničom pre zabezpečenie plnohodnotnej prevádzky v prípade poruchy frekvenčného meniča. Ako uvádzame, 100% -ná rezerva.*

**9. Diaľkový prístup do systému riadenia kotla**

Otázka  
Aký prístup do systému riadenia zariadenia požadujete ?

Odpoveď

*Požadujeme vzdialený prístup cez internet do systémového riadenia kotla pre prevádzkovateľa kotolne, aj pre oprávnených servisných technikov. V rámci dodania je potrebné zabezpečiť výbavu kotla podľa STN EN 12953 časť 6; časť 7; časť 8 pre prevádzku s občasným dozorom raz za 72 hodín.*

**10. Systémová optimalizácia - zber základných dát ku prevádzkovej účinnosti (výkony, straty, prevádzkové údaje, servisné informácie).**

Otázka  
Akým spôsobom požadujete zabezpečiť zber a analýzu dát ?

Odpoveď

*Od systémovej optimalizácie požadujeme záznam spomínaných údajov a ich prehľad priamo na zariadení. Systém musí mať možnosť prepojenia do systému ERP - eso/es.*